DOHODA O OBCHODNEJ A HOSPODÁRSKEJ SPOLUPRÁCI MEDZI VLÁDOU SLOVENSKEJ REPUBLIKY A VLÁDOU ARGENTÍNSKEJ REPUBLIKY

Vláda Slovenskej republiky a vláda Argentínskej republiky ( ďalej len „strany“ );

Majúc na zreteli priateľské vzťahy medzi oboma krajinami;

Uznávajúc, že obchodná spolupráca má podstatný význam pre ekonomický rozvoj;

Majúc na zreteli záujem oboch strán o zintenzívnenie vzájomných obchodných a hospodárskych  vzťahov;

Zohľadňujúc pokrok dosiahnutý v procese liberalizácie obchodu uskutočnenej jednostranne oboma krajinami;

Uznávajúc záujem oboch strán o zvýšenú účasť na systéme mnohostranného  obchodu a rozvoj obchodných a hospodárskych vzťahov na základe rovnosti a vzájomnej výhodnosti, ktoré majú na zreteli úroveň ekonomického rozvoja v oboch krajinách;

sa dohodli takto:

ČLÁNOK 1

Strany budú podporovať rozvoj a posilňovanie obchodných a hospodárskych vzťahov medzi oboma krajinami v súlade so svojimi vnútroštátnymi právnymi predpismi. Za týmto účelom budú stimulovať a podporovať obchodnú a ekonomickú spoluprácu medzi fyzickými osobami a/alebo právnickými osobami oboch krajín. 

ČLÁNOK 2

Strany týmto opätovne potvrdzujú svoju vôľu vzájomne udeliť doložku najvyšších výhod produktom majúcim pôvod v oboch krajinách, v súlade so Všeobecnom dohodou o clách a obchode, 1994 GATT. 

Tieto ustanovenia sa však nevzťahujú na:

a)	privilégia alebo preferencie  udelené alebo udeľované ktoroukoľvek zo strán iným susedným krajinám v záujme podpory cezhraničného obchodu; alebo  

b)	privilégia alebo preferencie  udelené alebo udeľované ktoroukoľvek zo strán, ktoré vyplývajú z jej účasti na zóne voľného obchodu, colnej únii alebo ľubovoľnej inej lepšej forme regionálnej hospodárskej integrácie alebo akejkoľvek dočasnej dohody určenej na ich vytvorenie. 

ČLÁNOK 3

Každá strana udelí nediskriminačný režim na obchod s tými produktmi, ktoré pochádzajú z územia štátu druhej strany vo vzťahu k udeleniu dovozných povolení, v súlade so záväzkami vyplývajúcimi z príslušnej dohody Svetovej obchodnej organizácie (WTO).    

ČLÁNOK 4

Dvojstranný obchod podľa tejto Dohody sa bude uskutočňovať v zmysle vnútroštátnych právnych predpisov, v súlade s predpismi medzinárodného obchodu, najmä tými záväzkami, ktoré vyplývajú z WTO, a na základe zmlúv uzatvorených fyzickými a/alebo právnickými osobami oboch krajín. 

Okrem toho dvojstranný obchod v oblasti služieb sa bude uskutočňovať na základe záväzkov prevzatých oboma krajinami podľa Všeobecnej dohody o obchode so službami WTO.

ČLÁNOK 5

Všetky platby za obchody podľa tejto Dohody sa budú uskutočňovať  vo voľne zameniteľnej mene, pokiaľ sa strany zapojené do príslušného obchodu nedohodnú inak, v súlade s vnútroštátnymi právnymi predpismi platnými v každej krajine. 

ČLÁNOK 6

Strany budú podporovať obchodnú a hospodársku  spoluprácu s cieľom najmä, nie však výlučne prispievať k :

a)	posilňovaniu a diverzifikácii hospodárskych dvojstranných vzťahov,

b)	hľadaniu a rozvoju nových trhov,

c)	podpore prenosu technológie,

d)	stimulovaniu investícií a vytváraniu priaznivého prostredia pre ne.

Za týmto účelom sa môže spolupráca uskutočňovať najmä, hoci nie výlučne, prostredníctvom:

a)	realizácie projektov obojstranného  záujmu,

b)	spolupráce medzi malými a strednými podnikmi,  

c)	vytvárania spoločných podnikov,

d)	spolupráce vo finančnom sektore.

ČLÁNOK  7

Strany budú podporovať:

a)	trvalú výmenu hospodárskych  a právnych informácií,

b)	organizovanie veľtrhov a výstav, seminárov a konferencií v oboch krajinách.  

c)	rozvoj kontaktov medzi zástupcami organizácií a spoločností, výmenu obchodných delegácií a návštev podnikateľov z oboch krajín.

d)	vytváranie spoločných podnikov podnikateľmi oboch krajín.

ČLÁNOK 8

Strany súhlasia s tým, že dovozné a vývozné povolenia sa budú vydávať v súlade s vnútroštátnymi právnymi predpismi platnými v ich krajinách, pričom dovoz a vývoz nasledovných tovarov bude oslobodený od cla, daní alebo colných poplatkov: 

a)	vzorky a tovary bez trhovej hodnoty a propagačný materiál;

b)	predmety a tovary dočasne dovezené na veľtrhy a výstavy za predpokladu, že nemajú byť predané;  

c)	zariadenia pre vedecké skúšky, pokusy a výskum v zmysle programov vypracovaných v rámci tejto dohody.

ČLÁNOK 9

Strany zriadia Zmiešanú komisiu pre obchodnú a hospodársku  spoluprácu, aby analyzovala vykonávanie tejto dohody, predkladala stranám návrhy a odporúčania na zvýšenie obchodu a posilnenie spolupráce medzi oboma krajinami. Zmiešaná komisia bude zložená zo zástupcov oboch strán a vedená na ministerskej úrovni. 

Táto komisia sa bude schádzať vždy, keď to strany považujú za potrebné striedavo v Slovenskej republike a Argentínskej republike. 

ČLÁNOK 10

Táto dohoda nebráni žiadnym zákazom alebo obmedzeniam dovozu, vývozu alebo tovarov v tranzite, ak je to založené na:

-	verejnej morálke, politike alebo bezpečnosti;

-	ochrane zdravia, ako aj života ľudí, zvierat a rastlín;

-	ochrane životného prostredia;

-	národnom bohatstve, ktoré má umeleckú, historickú alebo archeologickú hodnotu;    

-	alebo predpisoch platných pre zlato a striebro.

Takéto zákazy alebo obmedzenia však netvoria nástroj akejkoľvek diskriminácie.

ČLÁNOK 11

Každý spor vznikajúci medzi stranami týkajúci sa  výkladu alebo vykonávania tejto dohody, bude vyriešený, podľa možnosti, diplomatickými konzultáciami a rokovaniami.

ČLÁNOK 12

Táto dohoda podlieha ratifikácii  a nadobudne platnosť tridsať (30) dní po dni uskutočnenia výmeny príslušných ratifikačných listín. Táto dohoda bude platiť po dobu neurčitú a môže byť ukončená ktoroukoľvek stranou  diplomatickou cestou  minimálne 6-mesačnou (šesťmesačnou) písomnou výpoveďou. 

Nehľadiac na takúto výpoveď, ustanovenia tejto dohody budú naďalej platné u zmlúv uzatvorených a projektov dohodnutých v jej rámci až do ich úplného splnenia. 

ČLÁNOK 13

Slovenská republika a Argentínska republika po nadobudnutí platnosti tejto dohody ukončia platnosť Obchodnej dohody medzi Československou socialistickou republikou a Argentínskou republikou, podpísanú v Buenos Aires dňa 8. novembra 1973, a Dohodu o hospodárskej a technologickej spolupráci medzi Vládou Československej socialistickej republiky a Vládou Argentínskej republiky, podpísanú v Buenos Aires dňa 13. decembra 1978.

Dané v ......................... dňa ........................... v dvoch pôvodných vyhotoveniach, v slovenskom, španielskom a anglickom jazyku, pričom všetky znenia majú rovnakú platnosť. V prípade rozdielnosti  výkladu je rozhodujúce znenie v anglickom jazyku.

Za Vládu                                                             Za Vládu
Slovenskej republiky                                           Argentínskej republiky